Ինչպես արդեն ասվեց, մարդկության պատմության ընթացքում Եվրասիայում իրար են հաջորդել բազմաթիվ պետական միավորներ, որոնց բանակների ռազմիկների թվաքանակի հարցը մինչ այժմ էլ հանդիսանում է մարդկության պատմության ամենավիճելի, սուր և չուսումնասիրված հարցերից մեկը: Բազում մասնագետների կողմից առաջարկվել են հարցի պարզաբանման բազմաթիվ մեթոդներ, սկսած զուտ մաթեմատիկականից և վերջացրած ընդհանուր-հասարակականով: Մեր կարծիքով, սակայն, առաջարկված գրեթե բոլոր մեթոդներն էլ թողնում են բազում չլուծված խնդիրներ և բավարար կերպով չեն պատասխանում բարձրացվող հարցերին: Ընդ որում կարծում ենք, որ խնդիրը պայմանավորված է ոչ այնքան որևէ մի մեթոդի` սկզբունքային թերություն ունենալով, այլ` հարցի բարդ և բազմակողմանի բնույթով: